Virallinen lehti nro C 142 , 21/05/1999 s. 0069



KIRJALLINEN KYSYMYS E-3008/98 esittäjä(t): Ernesto Caccavale (UPE) komissiolle (8. lokakuuta 1998) Aihe: Mopojen vakuutusmaksujen korottaminen syrjivällä tavalla Italiassa Mopojen siviilivastuuvakuutusten hinnat ovat nousseet Italiassa jopa lähes 300 prosenttia edellisestä vuodesta. Vakuutusyhtiöiden järjestön ANIAn mukaan syynä tähän valtaisaan korotukseen ovat tarkentamattomat tekniset markkinasyyt, kuten onnettomuuksien määrän kasvu ja niistä johtuvien vahingonkorvausten aiheuttamat kustannukset. Tällainen yleisperuste hinnankorotuksille saa aikaan perustellun epäilyn siitä, että vakuutusyritysten välillä on tehty kartellisopimuksia ja yritykset vaarantavat markkinoiden vapauden ja vapaan kilpailun toiminnan ja periaatteet. Eräiden lehdistölähteiden mukaan moottoripolkupyörien omistajia on estetty ottamasta siviilivastuuvakuutusta muilta eurooppalaisilta yhtiöiltä. Tiedon mukaan näiltä estetään näin vapaa kilpailu, mikä on selvästi ristiriidassa yhteisön yhteismarkkinalainsäädännön kanssa. Komissiota pyydetään: 1. selvittämään, johtuuko tämä yleinen vakuutusmaksujen nousu yhtiöiden välisestä kartellisopimuksesta, joka on selvässä ristiriidassa kaikkien vapaan kilpailun periaatteiden kanssa; 2. selvittämään, estetäänkö muita eurooppalaisia kuin italialaisia vakuutusyhtiöitä todella kilpailemasta erilaisilla vakuutustarjouksilla yhteisön yhteismarkkinalainsäädännön vastaisesti; 3. ilmoittamaan, eikö näin loukata kuluttajien oikeuksia ja eikö asiassa tämän vuoksi olisi ryhdyttävä pikaisiin toimiin. Komission jäsenen Mario Montinkomission puolesta antama vastaus (8. joulukuuta 1998) Yhteisön vakuutuslainsäädännössä säädetään moottoriajoneuvoille otettaviin pakollisiin liikennevakuutuksiin liittyvän vakuutustoiminnan harjoittamisesta sisämarkkinoilla. Jäsenvaltiot eivät voi estää lähtöjäsenvaltion hyväksymiä vakuutusyhtiöitä harjoittamasta alueellaan liikennevakuutustoimintaa joko perustamalla sivukonttorin tai palvelujen tarjoamisen vapauden periaatteen mukaisesti, jos kyseinen vakuutusyhtiö täyttää yhteisön lainsäädännössä säädetyt edellytykset. Vakuutusyhtiön on harjoitettava toimintaa niiden yleistä etua palvelevien sääntöjen mukaisesti, jotka jäsenvaltio, jossa toimintaa harjoitetaan, on asettanut. Jäsenvaltiot eivät myöskään voi kieltää tai estää liikennevakuutuksen ottamista moottoriajoneuvoille, moottoripolkupyörät mukaan luettuina, sellaiselta Euroopan talousalueeseen kuuluvan valtion vakuutusyhtiöltä, joka täyttää yhteisön oikeudessa tämän toiminnan harjoittamiseksi säädetyt vaatimukset ja joka haluaa harjoittaa kyseistä toimintaa sen alueella perustamalla sivukonttorin tai palvelujen tarjoamisen vapauden periaatteen mukaisesti. Komissio ei ole havainnut, että Italian vakuutusmarkkinoilla sovellettaisiin viranomaisten tuella toimenpiteitä, joiden tarkoituksena on estää muiden Euroopan talousalueen jäsenvaltioiden vakuutuksenantajia myymästä Italiassa liikennevakuutuksia ajoneuvoille ja erityisesti moottoripolkupyörille. Komissio ilmoittaa parlamentin jäsenelle lisäksi aikovansa tarkistaa, sovelletaanko Italiassa moottoripolkupyörille otettaviin pakollisiin liikennevakuutuksiin sellaisia sääntöjä, jotka ovat ristiriidassa yhteisön kilpailusääntöjen kanssa.